CEITI

Disciplina: Etica Profesională Profesor: Emilia Morarescu

**Tema 1: Principiile fundamentale ale eticii**

**Subiecte:**

1. **Etica ca disciplină de studiu.**
2. **Evoluția concepțiilor filosofice despre morală.**
3. **Principiile eticii.**
4. **Funcțiile eticii.**

**1.1 Etica ca disciplină de studiu.**

Ce înseamna pentru voi etica? Etica

Etica este o ştiinţă filozofică ce studiază morala ca pe una dintre cele mai importante laturi ale existenţei umane şi sociale.

În acelaşi timp, etica este şi o disciplină ştiinţifică, deoarece în cadrul său sunt elucidate două grupuri de probleme:

* 1) probleme teoretice propriu-zise ce se referă la natura şi esenţa moralei;
* 2) probleme ce ţin de modul în care ar trebui să procedeze omul, după ce principii şi norme să se conducă în viaţă.

Etica:

* Totalitate a normelor de conduită morală care reglementează relațiile dintre oameni precum și atitudinea lor față de societate, de o anumită clasă socială, de stat, de patrie, de familie etc. (Micul dictionar academic, ed.2, 2010)
* Ansamblu de norme în raport cu care un grup uman își reglează comportamentul pentru a deosebi ce este legitim și acceptabil în realizarea scopurilor.(DEX 2009)

Morala:

* Ansamblul convingerilor, atitudinilor, deprinderilor reflectate și fixate în principii, norme, reguli, determinate istoric și social, care reglementează comportarea și raporturile indivizilor între ei, precum și dintre aceștia și colectivitate și a căror respectare se întemeiază pe conștiință și pe opinia publică; etică. (DEX 2009)
* Care se referă la intelect, la spirit; intelectual, spiritual, sufletesc. (Dicționarul limbii române literare contemporane1955-1957)

|  |  |
| --- | --- |
| Etica (reguli care au la bază acțiuni) | Morala (acțiuni) |
| Este considerată ştiinţă a comportamentului, moravurilor; studiu teoretic al principiilor care guvernează problemele practice. | Este totalitatea mijloacelor pe care le folosim pentru a relaţiona în societate, ansamblul prescripţiilor concrete adoptate de către agenţi individuali sau colectivi. |
| Este ansamblul regulilor de conduit acceptate de către o comunitate anumită, reguli care sunt fundamentate pe distincţia dintre bine şi rău. | Este ansamblul principiilor de dimensiune universal-normativă, bazate pe distincţia dintre bine şi rău. |
| De ce? Cînd? Cum? | CE? |
| Viața publică/ profesională | Viața private |

*Deontologia* reprezintă un ansamblu de reguli comportamentale după care se ghidează o organizaţie, o instituţie, profesie sau o parte a acesteia, instanţa de elaborare şi aplicare a acestor reguli fiind organizaţiile profesionale.

*Moralitatea* este un ideal în sensul normativ al termenului *ideal,*exprimînd ceea ce ar trebui să facem sau ceea ce nu ar trebui să facem dacă am fi raţionali, binevoitori, imparţiali, bine intenţionaţi.

**! Sarcină:** Stabileți interdependenţa dintre etica profesională, deontologie şi moralitate.

**1.2. Evoluția concepțiilor filosofice despre morală.**

Tema morală este una dintre cele mai vechi teme ale filosofiei. Primele judecăți de valoare morală au apărut în strânsa legătură cu doctrinele religioase ale începutului istoriei şi au rămas până astăzi componente majore ale religiozităţii şi, totodată, surse importante pentru constituirea doctrinelor morale.

Primele idei sistematizate despre morală în afara unor sisteme religioase au apărut în filosofia greacă presocratica care identificau morală cu virtutea, cu viaţa în armonie cu natura, cu universul, fiind prin excelenţă adepţii unei morale individualiste şi cosmogonice.

Socrate pune la baza moralităţii raţiunea ca virtute, realizând o ierarhie valorică asupra căreia se vor opri numeroşi alţi filosofi ai antichităţii: ÎNŢELEPCIUNEA, CURAJUL, CUMPĂTAREA, DREPTATEA.

Platon considera că morala exista în viaţa oamenilor în baza unor prescripţii sub forma virtuţilor. A gândit etica drept o știință a organizării raționale a societăţii, ierarhia valorilor morale stabilită de acesta fiind: DREPTATEA, ÎNŢELEPCIUNEA, CURAJUL, CUMPĂTAREA.

Pentru Aristotel, morala este produsul unui raport social, prin care se asigura cultivarea unor virtuţi confirmate social, apoi trăite conştient. Aristotel a formulat pentru prima dată ideea libertăţii de a alege, dar nu ca un atribut înnăscut al individului, ci ca relaţie socială.

La fel ca predecesorii săi, şi Aristotel are un punct de vedere cu privire la ierarhia valorilor. În concepţia sa, primordială este DREPTATEA, care generează raporturile individului cu societatea, în timp ce ÎNŢELEPCIUNEA, CURAJUL şi CUMPĂTAREA determina raportul individului cu sine.

Epoca modernă cunoaşte o mare varietate de interpretări ale moralei.

Unele se înscriu în continuarea concepţiilor religioase, unele îl redescoperă pe Platon, altele interpretează morală de pe poziţii psihologice sau biologice.

Cele două curente majore ale epocii moderne, raţionalismul şi empirismul se manifestă, ca atare, şi în etică, de o parte Descartes şi Spinoza ducând ideile etice spre un raţionalism extrem (bazate pe cunoaşterea adevărului, la Descartes, respectiv pe cunoaşterea lui Dumnezeu, la Spinoza), de cealaltă parte Hume şi Locke, deducând regulile morale din experienţă şi obişnuinţa.

O perspectivă aparte au realizat materialiştii francezi ai secolului al XVIII-lea, care explicau morală de pe poziţiile ştiinţelor naturii.

Meritul constituirii unei etici robuste, bine conturată în peisajul filosofic, aparţine filosofiei clasice germane, reprezentate de marile repere ale filosofiei din toate timpurile, Immanuel Kant şi Georg Wilhelm Friedrich Hegel. Aceştia s-au constituit în critici nemiloşi ai naturalismului, revenind la raţionalism şi punând bazele eticii ca disciplina filosofică autentică.

Aşa cum rezultă din cele de mai sus, tabloul curentelor etice este deosebit de bogat; el este în continuă expansiune, noi teme etice venind să-l completeze, pe măsură creşterii complexităţii vieţii şi activităţii oamenilor şi a relaţiilor dintre aceştia. Privind acest tablou, precum şi numărul deosebit de mare de filosofi care-l populează, înţelegem că este pe deplin justificată afirmaţia potrivit căreia etica este o disciplină filosofică şi ştiinţifică cu un statut bine consolidat în lumea ideilor şi a practicii sociale.

**! Sarcină: Reprezentați axa cronologică de evoluție a noțiunii de etică.**

**1.3 Principiile fundamentale ale eticii**

În etică se disting principii fundamentale şi principii particulare.

Se disting trei principii fundamentale:

1) *principiul renunţării* este propriu mai multor tipuri istorice de morală: budistă, creştină, stoică. Acest principiu vizează renunţarea la ordinea reală şi la cea normativ-valorică a colectivităţii;

2) *principiul individualismului* este un principiu al raţiunii de afirmare a individului împotriva celorlalţi şi împotriva colectivităţii;

3) *principiul colectivismului* este principiul oricărei morale şi moralităţi, deoarece omul este o fiinţă socială, el trăieşte în colectiv şi în diverse forme de colectivitate şi de comunitate umană. Coerenţa şi stabilitatea într-o colectivitate nu sunt posibile fară respectarea de către toţi a unui minim de cerinţe morale ale vieţii în comun şi fară funcţionarea opiniei de grup, care asigură integrarea indivizilor în viaţa colectivă şi corectarea comportamentelor inadecvate.

Principiile etice particulare ale liderilor sunt:

1. Tratează toți angajații drept persoane unice, valoroase. Nu tratează niciodată pe cineva ca şi cum ar fi dispensabil, fără valoare sau drept „un simplu membru al echipei”.

2. Susțin libertatea, creşterea şi dezvoltarea fiecărui angajat. Nu analizează niciodată pe cineva prin stereotipuri şi imagini sau lucruri fixate şi imposibil de schimbat.

3. Comunică cu angajații folosind numele cu respect. Nu folosesc şi nu impun niciodată celorlalți alte înțelesuri sau nume nepotrivite.

4. Formează şi încurajează un regim echilibrat de muncă şi odihnă. Nu adoptă politici sau cereri asupra angajaților care să submineze echilibrul zilnic.

5. Onorează şi respectă familiile angajaților. Nu subestimează niciodată semnificația familiei şi a prietenilor pentru angajați.

6. Protejează viața, siguranța şi sănătatea angajaților. Nu pune în pericol siguranța fizică a vreunei persoane.

7. Creează un mediu de lucru fără hărțuire sexuală. Nu permite comunicări sau activități inadecvate din punct de vedere sexual.

8. Sunt corecți şi echitabili în probleme financiare. Nu tolerează niciodată salarii, prețuri sau practici financiare injuste.

9. Comunică deschis cu subordonații. Nu caracterizează niciodată greşit persoanele, produsele, serviciile sau faptele.

10. Cultivă o atitudine pozitivă față de celelalte persoane şi realizările acestora. Nu cedează tendințelor de invidie sau tentației de a-şi însuşi meritele muncii altora.

(http://steconomiceuoradea.ro/anale/volume/2005/economie-si-administrarea-afacerilor-internationale/22.pdf)

**1.5. Funcţiile eticii:**

Etica are mai multe funcţii:

***1. Cognitivă*** (de cunoaştere) - este funcţia principală, deoarece celelalte funcţii nu pot fi realizate decît cu condiţia realizării ei. Această funcţie se poate realiza pe 3 trepte succesive:

*• Descriptivă* - sistematizarea datelor vieţii morale în funcţie de anumite tipologii sau tipuri de atitudini morale, relaţii morale sau virtuţi morale.

*• Analitico-sintetică* - presupune o analiză a conexiunilor interne şi externe ale diferitelor fenomene morale, pleacă de la o analiză globală şi descoperă toate componentele morale specifice.

*• Explicativă -* factorii care explică geneza, structura, tipurile, progresul moral şi perspectivele acestui progres.

***2. Normativă sau Axiologică*** (valorile) - este funcţia care include un şir de modalităţi de realizare a acestei funcţii, cum ar fi:

• Neutralitatea sau obiectivismul ştiinţific, avînd pretenţia că descrie şi explică faptele pure fară să ecranizeze puritatea cu posibile aprecieri ale ei.

• Estetismul amoral care reprezintă o variantă mai subtilă a neutralităţii.

• Pluralismul moral, prezent în doctrinele eticii care selectează doar valori morale pozitive, doar formele binelui, ignorînd variantele răului.

• Dogmatismul etic este orientarea dogmatică ce reprezintă sfera valorilor, a faptelor ce stîrnesc dorinţa, ţine de necesitate, deci ţine de noţiunea *trebuie pentru că trebuie.*

***3. Persuasivă*** (de convingere) - această funcţie se realizează în discursul etic, prin realizarea primelor două funcţii.

***4. Funcţia educativă*** (este dezvăluită de Platon şi Aristotel). Ea antrenează direct respectul şi practicarea lui, cunoaşterea binelui avînd un efect nemijlocit educativ. Potrivit lui Aristotel moralitatea indivizilor are două surse: • cunoaşterea binelui; • experienţa repetată şi fixată în obişnuinţă.

Considerînd educaţia nu doar un mijloc de formare a cunoştinţelor, ci şi modalitatea de a pregăti omul de mîine, specialiştii au încercat să explice funcţiile educaţiei:

1***.*** *Funcţia de selectare şi transmitere* a valorilor de la societate la individ.

2. *Funcţia de dezvoltare* a potenţialului biopsihic al omului.

3. *Funcţia de pregătire* a omului pentru mediul social.

4. *Funcţia cognitivă (cunoaştere).*

5. *Funcţia axiologică,* de valorificare a totalităţii factorilor educativi (grădiniţa, şcoala, familia) şi acţiunea diferiţilor agenţi care acţionează prin intermediul acestor factori (corpul didactic, părinţi,

grupul, colectivul de elevi).

**! Sarcină:** **Exprimați-vă părerea referitor la necesitatea comportamentului etic la locul de muncă/societate.**